Tower pancers z novim plesnim programom

Zabava je njihovo poslanstvo

V Brestanici se lahko pohvalijo, da imajo verjetno eno redkih, če že ne edino moško plesno skupino pri nas. Gre za skupino petih fantov v zrelih letih in obilnejše postave, ki so si nadeli tudi svojevrstno ime Tower pancers. 

Ti so se prvič zbrali pred dvanajstimi leti, kot skupina pa so začeli resneje delati pred desetimi leti. Matjaž Krajnc, eden od obilnejših in najbolj gibčnih plesalcev pravi, da so se zbrali naključno: »Najprej se je začelo s hecom, kaj bi mi naredili, da bi na Petrovem sejmu obdržal ljudi na prizorišču. In smo se pač spomnili, da smo včasih v kaki brigadi odplesal kankan. In tako se je začelo. Vsako leto smo potem pripravili kakšen nov ples za nastop na tem sejmu in ljudje so bili nad nami navdušeni. Do danes smo naštudirali že kar nekaj plesov, od Sester, labodjega jezera, trebušnih plesalk do navijačic in podobnega. Ideje zanje zbiramo sami, malo pobrskamo po internetu, pa tudi na naših zelnikih zraste marsikaj.«
Vseskozi vadijo pod strokovnim vodstvom, zdaj zanje skrbi kar hčerka enega od plesalcev. Koreografinja Anja Krajnc pohvali njihovo prizadevnost in voljo: »Ja, delati z njimi je super. Sproščena ekipa so, ubogajo, sami pripeljejo marsikatero dobro idejo. Na vajah so pridni, včasih je potrebna le kakšna doza določene tekočine, da vse gladko steče. Sicer jim kondicije in dobre volje nikoli ne zmanjka.«
[bookmark: _GoBack]Ob jubileju so na odru brestaniškega kulturnega doma pripravili koncert, ki so ga poimenovali »Od zibelke do zvezd«. Na njem so predstavili kar šest novih plesov, vse od račk, Pink Panterja, krokodilčkov, zajčic, barskih plesalk, do striptiza. Seveda pa so morali odplesati tudi svoj aboriginski ples, s katerim so lani uspešno in predvsem odmevno nastopili na Pop TV v oddaji »Slovenija ima talent«.

Od zibelke do zvezd
Skupino Tower pancers zdaj sestavlja pet poskočnih fantov, bolje rečeno mož, iz Brestanice. V njej plešejo Matjaž Krajnc, Andrej Resnik, Drago Butkovič, Grišo Marič in Boštjan Železnik.
Po prvem nastopu s kankanom na Petrovem sejmu so ljudje vsako leto z nestrpnostjo čakali, kaj bodo novega pripravili. Enega od njihov nastopov je posnel tudi Boštjan Colarič in ga objavil na Youtubu. In tako se je začela njihova pot med zvezde. Po nastopu med talenti se pozivi za nastope kar vrstijo. Tako nastopajo na različnih prireditvah, obletnicah in praznovanjih in to po vsej Sloveniji. In vedno znajo poskrbeti za smeh in vroče aplavze.
V teh letih so postali pravi prijatelji, ki se radi družijo. Njihov glavni motiv pa je po besedah Boštjana Železnika zabava. Boštjan o tem pravi: »Želimo, da ljudi nasmejimo, da jih spravimo v dobro voljo. Seveda je v ozadju kar veliko dela, vaj in priprav. Ko stopimo na oder pred polno dvoran ljudi ali kje na prostem, pa hitro pozabimo na znoj in se skupaj veselimo burnih aplavzov in širnega smeha.«
Seveda pa brez podpore v družini ne bi šlo. Tako Tower pancers-e podpirajo tudi njihove boljše polovice, ki občasno z njimi tudi nastopijo kot Babuške rajhenburške. In vse to počnejo ob tem, da hodijo v službe in so skoraj vsi aktivni tudi v drugih društvih v kraju. Tako v Kulturno prosvetnem društvu Svoboda Brestanica, kjer sodelujejo v dramski sekciji, delujejo pa tudi v turističnem in pri gasilskem društvu.

Za MMC Goran Rovan
